ai4bharat/Pralekha huggingface dataset:
पंतप्रधान कार्यालय
पॅरालिम्पिक क्रीडा स्पर्धेमध्ये कांस्य पदक जिंकल्याबद्दल तिरंदाज हरविंदर सिंह यांचे पंतप्रधानांनी केले अभिनंदन
नवी दिल्ली, 3 सप्टेंबर 2021
टोक्यो येथे आयोजित पॅरालिम्पिक क्रीडा स्पर्धेमध्ये कांस्य पदक जिंकल्याबद्दल तिरंदाज हरविंदर सिंह यांचे पंतप्रधान नरेंद्र मोदी यांनी अभिनंदन केले आहे.
एका ट्विटमध्ये पंतप्रधान म्हणाले;
''तिरंदाज हरविंदर सिंह यांची उत्कृष्ट कामगिरी. उत्तम कौशल्य आणि निर्धार यांचे दर्शन घडवत त्यांनी पदकाला गवसणी घातली.ऐतिहासिक कांस्य पदक जिंकल्याबद्दल त्यांचे अभिनंदन. त्यांचा अभिमान वाटतो. त्यांना पुढील काळासाठी खूप खूप शुभेच्छा. #Paralympics #Praise4Para"M.Chopade/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
जलसंपदा, नदी विकास आणि गंगा पुनरुत्थान मंत्रालय
नद्या जोडणीबाबत संबंधित राज्यात मतैक्य होण्याच्या गरजेवर नितीन गडकरी यांचा भर
(नवी दिल्ली, 20 ऑगस्ट 2018
नद्या जोडणीबाबत संबंधित राज्यात मतैक्य विकसित करण्याच्या गरजेवर केंद्रीय जल संसाधन, नद्या जोड आणि गंगा पुनरुज्जीवन मंत्री नितीन गडकरी यांनी भर दिला आहे. नद्या जोडणीने समुद्रात जाऊन वाया जाणारे पाणी गरजू भागांसाठी वापरता येणार आहे. हे प्रकल्प प्राधान्याने राबवता येण्याच्या दृष्टीने राज्यांनी चर्चा करून या संदर्भातले मुद्दे सोडवावेत असे आवाहन गडकरी यांनी केले.
राष्ट्रीय जलविकास एजन्सीची 32वी वार्षिक सर्वसाधारण बैठक आणि नद्या जोडणीसंदर्भात 15व्या विशेष समितीची नवी दिल्लीत आज बैठक झाली त्यावेळी ते बोलत होते.
देशात अन्न आणि जल सुरक्षितता समृद्धीसाठी आणि दुष्काळ प्रवण भागांना पाणी पुरवठा करण्यासाठी नद्या जोड प्रकल्प अतिशय महत्त्वाचा असल्याचा पुनरुच्चार त्यांनी केली. नद्या जोडणीच्या पाच प्रकल्पांच्या अंमलबजावणीसाठी पावले उचलण्यात आली आहेत. यामध्ये दमण गंगा-पिंजाळ प्रकल्प, पार-तापी-नर्मदा प्रकल्प, गोदावरी-कावेरी जोड प्रकल्पांचा समावेश आहे. आतापर्यंत महाराष्ट्र, गुजरात, झारखंड, ओदिशा, बिहार, राजस्थान, तामिळनाडू, कर्नाटक आणि छत्तीसगड या नऊ राज्यातून नद्या जोडणीचे 47 प्रस्ताव आल्याचे गडकरी यांनी सांगितले. या प्रकल्पांच्या यशस्वी पूर्ततेमुळे सिंचन सुविधात सुधारणा, ग्रामीण कृषी क्षेत्रात रोजगार निर्मिती, खेड्यातून होणारे स्थलांतर कमी होण्याबरोबरच निर्यातीत वाढ होणार असल्याचे गडकरी म्हणाले.
N.Sapre/N.Chitale /P.Kor
आर्थिक व्यवहार विषयक मंत्रिमंडळ समिती
विद्युतीकरणासह इंदूर -बुधनी या नवीन रेल्वे मार्गाला  मंत्रिमंडळाची मंजुरी
यामुळे जबलपूर आणि इंदूर मधील अंतर 68 किमी ने कमी होणार
इंदूर ते मुंबई आणि दक्षिण भारत यामधील प्रवासाचा वेळ कमी होणार
या प्रकल्पाच्या बांधकामादरम्यान सुमारे 49.32 लाख मनुष्य दिवस एवढा थेट रोजगार निर्माण होणार
नवी दिल्ली, 19 सप्टेंबर 2018
पंतप्रधान नरेंद्र मोदी यांच्या अध्यक्षतेखाली मंत्रिमंडळाच्या अर्थविषयक समितीने बुधनी ते इंदूर  या सुमारे 205.5 किमी लांबीच्या नवीन रेल्वेमार्गाच्या बांधकामाला मंजुरी दिली. या प्रकल्पाचा अंदाजे खर्च 3261.82 कोटी रुपये इतका आहे.
या प्रकल्पाचा मुख्य उद्देश मागास भागांचा विकास आणि इंदूर ते जबलपूर तसेच इंदूर ते मुंबई आणि दक्षिण भारताकडील प्रवासाचा वेळ कमी करणे हा आहे. सध्याच्या मार्गाच्या तुलनेत हे अंतर 68 किलोमीटर कमी होईल. यामुळे या परिसरातील लोकांना आणि उद्योगांना वाहतुकीच्या उत्तम सुविधा उपलब्ध होतील तसेच या भागात रोजगाराच्या संधी उपलब्ध करुन देण्यात मदत होईल. या प्रकल्पातून बांधकामादरम्यान 49.32 लाख मनुष्य दिवस एवढी थेट रोजगार निर्मिती होईल.
प्रस्तावित लाईन बुधनीच्या सध्याच्या यार्डमधून सुरु होईल आणि इंदूरजवळ पश्चिम रेल्वेच्या मांगलीयागांव या सध्याच्या स्थानकाशी जोडली जाईल. या मार्गावर दहा नवीन क्रॉसिंग स्टेशन आणि सात नवीन हॉल्ट स्टेशन बांधण्याचे प्रस्तावित आहे. या नवीन मार्गामुळे सिहोर, देवास आणि इंदूर जिल्ह्याला लाभ होईल आणि बुधनी ते इंदूर दरम्यान थेट संपर्क स्थापित होईल. सध्या बुधनी ते बरखेडा घाट सेक्शनसह भोपाळ-इटारसी या गर्दीच्या मार्गाने जावे लागते.
या नवीन मार्गामुळे आसपासच्या परिसरातील आधुनिक विकासासाठी पायाभूत सुविधा उपलब्ध होतील आणि त्यातून सामाजिक, आर्थिक लाभ होईल. हा प्रकल्प या परिसरातील मागास भागाच्या विकासासाठी तसेच नसरुल्लागंज, खाटेगांव आणि कन्नोद यासारख्या विविध शहरं / गावे यांच्याशी थेट संपर्क स्थापित होईल. सध्या येथे रेल्वे संपर्क नाही.
N.Sapre/ S.Kane/P.Malandkar
(Visitor Counter : 76
PIB Headquarters
पत्र सूचना कार्यालयाचे कोविड-19 संबंधित बातमीपत्र
नवी दिल्ली/मुंबई, 17 जून 2022
|
|
- 195.84 cr vaccine doses have been administered so far under Nationwide Vaccination Drive
- India's Active caseload currently stands at 63,063
- Active cases stand at 0.15%
- Recovery Rate currently at 98.64%
- 7,985 recoveries in the last 24 hours increases Total Recoveries to
4,26,82,697
- 12,847 new cases recorded in the last 24 hours
- Daily positivity rate 
- Weekly Positivity Rate 
- 85.69 cr Total Tests conducted so far; 5,19,903 tests conducted in the last 24 hours
#Unite2FightCorona #IndiaFightsCorona
Press Information Bureau
Ministry of Information & Broadcasting
Government of India
पंतप्रधान कार्यालय
नानकशाही संमत 555 च्या प्रारंभानिमित्त पंतप्रधानांनी शीख समुदायाला दिल्या शुभेच्छा
नवी दिल्ली, 14 मार्च 2023
पंतप्रधान नरेंद्र मोदी यांनी नानकशाही संमत 555 च्या प्रारंभानिमित्त जगभरातील शीख समुदायाला शुभेच्छा दिल्या आहेत.
पंतप्रधानांनी ट्विट केले;
“नानकशाही संमत 555 च्या प्रारंभानिमित्त, जगभरातील शीख समुदायाला शुभेच्छा. येणारे वर्ष सर्वांना आनंदाचे, उत्तम आरोग्याचे आणि भरभराटीचे जावो.”
N.Chitale/G.Deoda/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
अर्थ मंत्रालय
प्राप्तिकर विभागाच्या नवीन, करदाते -स्नेही ई-फाईलिंग पोर्टलचा 7 जून 2021 रोजी शुभारंभ होणार
अनेक नवीन वैशिष्ट्यांचा समावेश
आयकर विवरणपत्र  तयार करण्याचे इंटरएक्टिव्ह सॉफ्टवेअर विनामूल्य उपलब्ध
करदात्याच्या मदतीसाठी नवीन कॉल सेंटर
प्राप्तिकर विभाग आपले नवीन ई-फाइलिंग पोर्टल www.incometax.gov.in 7 जून 2021 रोजी सुरू करत आहे. नवीन ई-फाईलिंग पोर्टलचा उद्देश करदात्यांना सुलभता आणि आधुनिक, वेगवान सेवेचा अनुभव प्रदान करणे हा आहे. नवीन पोर्टलची काही वैशिष्ट्ये खालीलप्रमाणे आहेतः
- करदात्यांना त्वरित परतावा देण्यासाठी आयकर विवरणपत्राच्या  त्वरित प्रक्रियेसह नवीन करदाता स्नेही पोर्टलचे एकत्रीकरण ;
- करदात्यांना पाठपुरावा करता यावा यासाठी सर्व परस्पर संवाद आणि अपलोड किंवा प्रलंबित कारवाई एकाच डॅशबोर्डवर प्रदर्शित केले जातील;
- ITRs 1, 4  आणि ITR 2  भरण्यास करदात्यांना मदत करण्यासाठी आयटीआर तयारीसाठीचे सॉफ्टवेअर इंटरॅक्टिव्ह प्रश्नांसह मोफत उपलब्ध, ITRs 3, 5, 6, 7 च्या तयारीसाठी लवकरच सुविधा उपलब्ध करणार
- करदात्यांना विवरण पत्र भरताना लागणारी वेतन, घर मालमत्ता, व्यवसाय / उद्योग यासह उत्पन्नाची विशिष्ट माहिती प्रदान करण्यासाठी त्यांचे प्रोफाइल अद्ययावत करता येईल. टीडीएस आणि एसएफटी स्टेटमेन्ट अपलोड झाल्यानंतर वेतन उत्पन्न, व्याज, लाभांश आणि भांडवली नफ्यांसह प्री-फिलिंगची सुविधा उपलब्ध होईल ;
- करदात्यांच्या प्रश्नांना त्वरित प्रतिसाद देण्यासाठी करदात्याच्या मदतीसाठी नवीन कॉल सेंटर. तपशीलवार वारंवार विचारले जाणारे प्रश्न, वापरकर्ता पुस्तिका, व्हिडिओ आणि चॅटबोट / लाइव्ह एजंट देखील उपलब्ध ;
- फेसलेस स्क्रुटिनी किंवा अपील्समधील नोटिशींना प्रतिसाद देण्याची सुविधा उपलब्ध असतील.
हे स्पष्ट करण्यात आले आहे की करदात्याची कोणतीही गैरसोय टाळण्यासाठी नवीन कर भरणा प्रणाली 18 जून 2021 रोजी म्हणजेच आगाऊ कर हप्ता भरण्याच्या तारखेनंतर सुरू केली जाईल. पोर्टलच्या सुरुवातीनंतर मोबाइल अॅप देखील जारी केले जाईल, ज्यायोगे करदात्यांना विविध वैशिष्ट्यांसह नवीन प्रणालीशी परिचित होता येईल. यासाठी थोडा वेळ लागू शकेल, म्हणून विभाग नवीन कर पोर्टलच्या प्रारंभानंतर सर्व करदात्यांना/भागधारकांच्या संयमाची विनंती केली आहे कारण हा खूप मोठा बदल आहे. करदाता आणि इतर हितधारकांचे अनुपालन सुलभ करण्यासाठी सीबीडीटीचा हा आणखी एक उपक्रम आहे.
ऊर्जा मंत्रालय
2020-21 आर्थिक वर्षात एनएचपीसीने 3,233 कोटी रुपये इतका सर्वाधिक नफा कमवला
एनएचपीसी लिमिटेड, या भारताच्या प्रमुख जलविद्युत कंपनी आणि ऊर्जा मंत्रालयांतर्गत ‘मिनी रत्न’ श्रेणी --I उद्योगाने आर्थिक वर्ष 2020-21 साठी लेखा परीक्षणोत्तर आर्थिक निकाल जाहीर केले आहेत. संचालक मंडळाने काल झालेल्या ई-बैठकीत आर्थिक वर्ष 20-21 साठी लेखा परीक्षणोत्तर वित्तीय निकालांना मंजुरी दिली.
गेल्या आर्थिक वर्षातील 3,007.17 कोटी रुपयांच्या तुलनेत एनएचपीसीने आर्थिक वर्ष 2020-21 मध्ये 3,233.37 कोटी रुपयांचा सर्वाधिक निव्वळ नफा कमावला आहे. आर्थिक वर्ष 2020-21 च्या व्यवहारातून मिळालेला महसूल 8,506.58 कोटी होता, जो मागील आर्थिक वर्षात 8,735.15 कोटी रुपये होता. 2020-21 वर्षासाठी एकत्रित निव्वळ नफा 3,582.13 कोटी रुपये असून 2019-20. मध्ये तो 3,344.91 कोटी रुपये होता.
सध्या सुरू असलेल्या कोविड -19 महामारीनंतरही एनएचपीसी वीज निर्मिती केंद्रांनी आर्थिक वर्ष 2020-21 मध्ये 24471 दशलक्ष युनिट्स  इतकी वीजनिर्मिती केली.
संचालक मंडळाने मार्च 2021 मध्ये कंपनीने आधीच दिलेल्या प्रति समभाग 1.25/- रुपयाच्या अंतरिम लाभांशाव्यतिरिक्त आर्थिक वर्ष 2020-21साठी प्रति समभाग 35 पैसे अंतिम लाभांश देण्याची शिफारस केली आहे. एनएचपीसीचे सध्या सुमारे सात लाख भागधारक आहेत.
ए.के. सिंग, सीएमडी, एनएचपीसी म्हणाले की सध्या सुरू असलेल्या कोविड -19 महामारीतही एनएचपीसी जलविद्युत विकासाच्या मुख्य व्यवसायासह सौर आणि पवन उर्जा विस्ताराची योजना आखत आहे.
अर्थ मंत्रालय
1 अब्ज 32 कोटी रुपयांचा बनावट इन्व्हॉईस गैरव्यवहार करणाऱ्या जाळ्याच्या सूत्रधाराला सीजीएसटी  भिवंडी आयुक्तालयाने केली अटक
मुंबई, 11 सप्टेंबर 2022
मुंबई विभागातल्या भिवंडीच्या केंद्रीय वस्तू सेवा कर आयुक्तालयाच्या  अधिकाऱ्यांनी, बनावट इन्व्हॉईस म्हणजेच मालपुरवठा देयक यादी तयार करणारे जाळे उध्वस्त केले आहे. या जाळ्याच्या माध्यमातून 1अब्ज 32 कोटी रुपयांचे इन्व्हॉईस जारी केले गेले आहेत, तसेच 23 कोटी रुपयांचा इनपुट टॅक्स क्रेडिटचा  गैरव्यवहार करण्यात आला आहे. यासंदर्भात भिवंडीच्या केंद्रीय वस्तू सेवा कर आयुक्तालयाने 9 सप्टेंबर 2022 रोजी एका व्यक्तीला, या घोटाळ्याचा सूत्रधार म्हणून अटक केली असून त्याची 23 सप्टेंबर 2022 पर्यंत न्यायालयीन कोठडीत रवानगी करण्यात आली आहे
भिवंडीच्या केंद्रीय वस्तू सेवा कर आयुक्तालयाच्या कर चुकवेगिरी प्रतिबंधक पथकाने, मेक्टेक स्टील ट्रेडिंग प्रायव्हेट लिमिटेड, यु.जी.एस.के. ट्रेडर, वर्ल्ड एंटरप्राईजेस, रोलेक्स एंटरप्राईजेस, एच.एच.टी. एंटरप्राइजेस, तसेच यश एंटरप्राइजेस यासारख्या बनावट कंपन्यांच्या केलेल्या चौकशी अंती, आरोपी आणि या कंपन्यांमध्ये वेगवेगळ्या प्रकारचे प्रत्यक्ष आणि अप्रत्यक्ष संबंध आढळून आले.
मिळालेल्या विशिष्ट गुप्त महत्त्वपूर्ण माहितीच्या आधारावर भिवंडीच्या केंद्रीय वस्तू सेवा कर आयुक्तालयाच्या कर चुकवेगिरी प्रतिबंधक पथकाने आरोपीच्या निवासस्थान आणि परिसराची झडती घेतली. हा आरोपी वस्तू सेवा कर घोटाळ्याच्या आठ प्रकरणांच्या चौकशीसाठी हवा होता.
या आरोपीने, या बनावट कंपन्यांची संकेतस्थळे निर्माण करून त्या संकेतस्थळांच्या माध्यमातून, कुठल्याही प्रकारचा माल आणि सेवा पुरवठा न करता, एक अब्ज 32 कोटी रुपयांची बनावट इन्व्हॉईस तयार केली आणि 23 कोटी 16 लाख रुपयांचा इनपुट टॅक्स क्रेडिट घोटाळा केला, असे तपासातून निष्पन्न झाले आहे.
36 बनावट केंद्रीय वस्तू सेवा कर कंपन्या स्थापन करून त्या माध्यमातून केंद्रीय वस्तू सेवा कर आयुक्तालयाच्या विविध विभागांमध्ये बनावट इनपुट टॅक्स क्रेडिट गैरव्यवहार करण्याचे जाळे आपण निर्माण केल्याची कबुली देखील या आरोपीने दिली आहे.
तपासा दरम्यान मिळालेल्या परिस्थितीजन्य आणि वस्तुस्थितीदर्शक पुराव्यांच्या आधारावर, सदर आरोपीला 9 सप्टेंबर 2022 रोजी, केंद्रीय वस्तू सेवा कर कायदा 2017 च्या कलम 69 अंतर्गत, कायद्याच्या कलम 132 चे उल्लंघन केल्याच्या आरोपावरून अटक करण्यात आली.
कर घोटाळा करणारे आणि बनावट इनपुट टॅक्स क्रेडिट जाळे चालवणाऱ्यांविरुद्ध, मुंबईचा केंद्रीय वस्तू सेवा कर विभाग राबवत असलेल्या विशेष मोहिमेचा, ही कारवाई म्हणजे एक भाग आहे. भिवंडीच्या केंद्रीय वस्तू सेवा कर आयुक्तालयाने गेल्या एक वर्षात केलेली ही सतरावी अटक आहे.|
PIB Mumbai | S.Pophale/A.Save/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 115
मंत्रिमंडळ
केंद्रीय मंत्रिमंडळाने भारतीय हवाई दलासाठी कमी वजनाच्या लढावू ‘तेजस’ या 83 विमानांची HALअर्थात हिंदुस्थान एरोनॉटिक्स लिमिटेडकडून खरेदी करायला दिली मंजुरी
नवी दिल्ली, 13 जानेवारी 2021
पंतप्रधान नरेंद्र मोदी यांच्या अध्यक्षतेखालील 13 जानेवारीला झालेल्या मंत्रिमंडळ बैठकीत एलसीए तेजस Mk-1A ही 73 लढावू विमाने आणि एलसीए तेजस Mk-1 या 10 प्रशिक्षण विमानांच्या 45,696 कोटीं रुपयांच्या खरेदीस मंजूरी दिली. याशिवाय डिझाईन व मुलभूत सोयीसुविधांच्या विकासासाठी 1,202 कोटींच्या रुपयांच्या खर्चाला मंजुरी दिली.
एलसीए तेजस Mk-1 हे देशात अभिकल्पित केलेले, अत्याधुनिक 4+ जनरेशनचे लढावू विमान आहे. हे विमान इलेक्ट्रॉनिक स्कॅन्ड एरे  रडार, बियॉन्ड विज्युअल रेंज  क्षेपणास्त्र, इलेक्ट्रॉनिक वारफेअर  स्विट, हवेतल्या हवेत इंधन भरण्याची सुविधा अश्या महत्वाच्या सुविधांसह भारतीय हवाईदलाची क्षमता वृद्धींगत करणारे एक महत्वाचे साधन आहे. 50टक्के स्वदेशी बनावटीच्या  लढावू विमानाच्या श्रेणीतील पहिले विमान आहे. हा प्रकल्प पूर्ण होईपर्यंत यातील भारतीय बनावटीची भागीदारी 60% होईल. मंत्रिमंडळाने या परियोजने अंतर्गत आलेल्या मुलभूत सोयीसुविधांच्या विकासालाही मंजुरी दिली आहे, जेणेकरून या विमानांची दुरुस्ती व देखभाल हवाई तळावरील डेपोत करणे शक्य होईल आणि आणीबाणीच्या प्रसंगी दुरुस्तीसाठी लागणाऱ्या वेळेत बचत होईल. तळावर देखभाल सुसज्जता मिळाल्यामुळे भारतीय हवाई दलाला आपला ताफा अधिक सज्ज आणि गतिमान ठेवता येईल.
आत्मनिर्भर भारत अभियानांतर्गत भारत अत्याधुनिक तंत्रज्ञानाचा व व्यवस्थेचा उपयोग करून संरक्षण क्षेत्रात स्वदेशी अभिकल्प, विकास आणि उत्पादनाला महत्व देत आहे. हिंदूस्तान एअरोनॉटिक्स लिमिटेडकडून कमी वजनाच्या लढावू विमान उत्पादनामुळे आत्मनिर्भर भारताच्या प्रगतीला चालना मिळेल व देशात संरक्षण उद्योग व उत्पादनांना प्रोत्साहन मिळेल. यामध्ये एचएएलसह अभिकल्प व उत्पादन क्षेत्रात मध्यम, लघू व सूक्ष्म उद्योगांसहित साधारण 500 भारतीय कंपन्या काम करत असतील. हा कार्यक्रम भारतीय हवाई उत्पादन परिसंस्थेला एका उत्स्फूर्त आत्मनिर्भर परिसंस्थेत बदलण्याच्या दिशेने उत्प्रेरकाचे काम पार पाडेल.
Jaydevi P.S/V.Sahjrao/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
पंतप्रधानांनी दिवंगत महेशभाई आणि दिवंगत नरेशभाई कनोडिया यांना वाहिली श्रद्धांजली
नवी दिल्ली, 30 ऑक्टोबर 2020
पंतप्रधान नरेंद्र मोदी यांनी दिवंगत महेशभाई आणि दिवंगत नरेशभाई कनोडिया यांना गांधीनगर येथे श्रद्धांजली अर्पण केली. हे दोघेही चित्रपट, संगीत आणि सांस्कृतिक क्षेत्राशी दीर्घकाळ जोडले गेले होते.
S.Tupe/S.Shaikh/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
महिला आणि बालविकास मंत्रालय
हिंसाचार पीडित स्त्रियांसाठी केंद्रीय महिला आणि बाल विकास मंत्री देशभरात सुरू करणार 24/7 हेल्पलाइन
हिंसाचार पीडित स्त्रियांसाठी तक्रार व समुपदेशन सेवा हे नव्याने सुरु होणाऱ्या हेल्पलाईनचे उद्दिष्ट
केंद्रीय महिला व बालविकास मंत्री स्मृती इराणी, हिंसाचार पीडित स्त्रियांसाठी 27 जुलै 2021 पासून देशभरात 24/7 हेल्पलाइन सुरू करणार. हिंसाचारग्रस्त स्त्रियांसाठी तातडीच्या तसेच तातडीच्या नसलेल्या प्रकरणांसाठीही तक्रार निवारणासाठी मदत उपलब्ध करून देणे व समुपदेशन सेवा पुरवणे हे या हेल्पलाईन सेवेचे उद्दीष्ट असेल. हिंसाचारग्रस्त स्त्रियांना पोलीस, रुग्णालय, जिल्हा पातळीवरील कायदेविषयक सेवा अधिकारी, मानसोपचार सेवा अश्या सहाय्यक सेवा तसेच सरकारचे महिलाकेंद्री कार्यक्रम यांची व्यवस्थित ओळख करून देणारी सेवा संपूर्ण देशभरात एकमेव हेल्पलाईन क्रमांकाद्वारे उपलब्ध होईल. केंद्रीय महिला व बालविकास मंत्रालय व राष्ट्रीय महिला आयोग यांच्या अनेक धोरणांप्रमाणे महिला सुरक्षा ही बाब या हेल्पलाईनच्या प्राधान्यक्रमावर असेल.
राष्ट्रीय महिला आयोग, धोरणानुसार महिलांच्या बाबतीतील हिंसाचार व महिलाहक्क उल्लंघनाची विविध प्रकरणे हाताळते. या संबधीच्या तक्रारी www.ncw.nic.in. या संकेतस्थळावर लेखी वा ऑनलाईन नोंदवता येतात. तक्रारीची सुयोग्य तड लावण्यासंदर्भात महिलांना आश्वस्त करत आयोग या स्त्रियांना तातडीचे, महत्वपूर्ण सहकार्य करतो.
पंतप्रधान कार्यालय
उत्तरप्रदेशातील बदायूं येथील रस्ते अपघातामुळे झालेल्या जीवितहानीबद्दल पंतप्रधानांकडून दुःख व्यक्त
उत्तरप्रदेशातील बदायूं येथील रस्ते अपघातामुळे झालेल्या जीवितहानीबद्दल पंतप्रधान नरेंद्र मोदी यांनी तीव्र दुःख व्यक्त केले आहे. या अपघातात जखमी झालेल्यांच्या प्रकृतीत जलदगतीने सुधारणा होवो अशी कामना पंतप्रधानांनी व्यक्त केली आहे.
पंतप्रधान कार्यालयाच्या ट्विटर संदेशात म्हटले आहे-
"उत्तरप्रदेशातील बदायूं येथील रस्ते अपघात अतिशय दुःखद आहे. यामध्ये ज्यांच्या प्रियजनांचा मृत्यू ओढवला आहे, त्यांच्या दुःखात मी सहभागी आहे. या अपघातात जखमी झालेल्यांच्या प्रकृतीत जलदगतीने सुधारणा व्हावी अशी कामना करतो . PM @narendramodi"
आयुष मंत्रालय
कोविड-19 मधून बऱ्या झालेल्या व्यक्तींसाठी आयुष पद्धतींचा व्यवस्थापन मार्गदर्शक तत्वात समावेश
कोविड पश्चात व्यवस्थापनासाठी केंद्रीय आरोग्य आणि कुटुंब कल्याण मंत्रालयाने 13 सप्टेंबर 2020 ला मार्गदर्शक तत्वे जारी केली. या व्यक्तींची घरी काळजी घेण्यासाठी एकीकृत समावेशक दृष्टीकोनाचा अवलंब यात करण्यात आला असून उपचारात्मक किंवा प्रतिबंधात्मक पद्धती म्हणून वापरण्यासाठी ही पद्धती नाही असेही मंत्रालयाने स्पष्ट केले आहे.
कोविड -19 मधून बऱ्या झालेल्या काही व्यक्तीना खोकला,घसा कोरडा होणे यासारखी लक्षणे जाणवत आहेत. कोविड-19 मधून बरे झाल्यानंतरही मास्कचा वापर, हातांची वारंवार स्वच्छता, शारीरिक अंतर यांचे पालन आवश्यक असून पुरेसे गरम पाणी आणि रोग प्रतिकार क्षमता वाढवण्यासाठी आयुष चिकित्सकाकडून औषधे, हलकी योगासने,प्राणायाम,सुचवण्यात आले आहेत. याशिवाय संतुलित आणि ताजा आहार घ्यावा असेही सांगण्यात आले आहे. गृह विलगीकरणात राहिलेल्या रुग्णाने, लक्षणे कायम राहिल्याची तक्रार असल्यास जवळच्या आरोग्य केंद्राला भेट द्यावी.
वैयक्तिक स्तरावर आयुष मंत्रालयाने याआधी सुचवलेली प्रतिकार क्षमता वाढवणारी औषधे घेण्याचेही सुचवण्यात आले आहे. यामध्ये आयुष काढा, गुळवेल, अश्वगंधा,आणि हळद घातलेले दुध यांचा समावेश आहे.
M.Chopade/N.Chitale/P.Kor
कायदा आणि न्याय मंत्रालय
प्रसिद्धी पत्रक
15.07.2023 या तारखेच्या अधिसूचनांनुसार भारताच्या सरन्यायाधीशांशी सल्लामसलत केल्यानंतर राष्ट्रपतींनी अलाहाबाद उच्च न्यायालयाचे न्यायमूर्ती दिनेश कुमार सिंग यांची बदली केरळ उच्च न्यायालयात, पंजाब आणि हरयाणा उच्च न्यायालयाचे न्यायाधीश मनोज बजाज यांची बदली अलाहाबाद उच्च न्यायालयात आणि दिल्ली उच्च न्यायालयाचे न्यायाधीश गौरांग कांत यांची बदली कलकत्ता उच्च न्यायालयात केली आहे आणि त्यांनी संबंधित उच्च न्यायालयामधील त्यांच्या कार्यालयाचा पदभार स्वीकारावा, असे निर्देश दिले आहेत.
आरोग्य आणि कुटुंब कल्याण मंत्रालय
कोविड-19 संक्रमणकाळात वैद्यकीय कचरा व्यवस्थापन
केंद्रीय प्रदुषण नियंत्रण मंडळाने  कोविड-19 संक्रमण परिस्थितीत मास्क आणि ग्लोव्हजसह जैव-वैद्यकीय कचऱ्याच्या विल्हेवाटीसंबंधी सुधारीत नियमावली 17.07.2020 रोजी जारी केली.
सीपीसीबीने जारी केलेल्या नियमावलीनुसार वापरलेले पीपीई जसे फेस शिल्ड, गॉगल्स, हजामत सुट, प्लास्टीक आच्छादन, वापरलेले मास्क, हेड कव्हर, शू कव्हर यांची जैव वैद्यकीय कचरा व्यवस्थापन नियम, 2016 नुसार विल्हेवाट लावावी. जैव-वैद्यकीय कचऱ्याची विल्हेवाट लावण्यापूर्वी किमान 72 तास त्यांची स्वतंत्र साठवणूक करावी. नागरी स्थानिक स्वराज्य संस्थांनी अशाप्रकारचा कचरा गोळा करावा.
सीपीसीबीने कोविड-19 जैव-वैद्यकीय कचऱ्यासंबंधी देखरेख करण्यासाठी “COVID19BWM” हा अॅप विकसित केला आहे. या अॅपचा वापर केला नाही, अशा 106 सीबीडब्ल्युटीएफसना कारणे दाखवा नोटीस बजावण्यात आली आहे. सीपीसीबीने कोविड-19 संबंधी कचऱ्याची विल्हेवाट लावण्यासाठी संकेतस्थळावर स्वतंत्र पेज तयार केले आहे.
केंद्रीय आरोग्य आणि कुटुंबकल्याण राज्यमंत्री अश्विनीकुमार चौबे यांनी आज राज्यसभेत लेखी उत्तरात ही माहिती दिली.
आरोग्य आणि कुटुंब कल्याण मंत्रालय
कोविड-19 ची ताजी माहिती
देशव्यापी कोविड प्रतिबंधक लसीकरण मोहिमेअंतर्गत आतापर्यंत 218.80  कोटी लसमात्रा देण्यात आल्या आहेत.
गेल्या 24 तासात 3,44,525 मात्रा देण्यात आल्या
भारतातील उपचाराधीन रुग्णांची संख्या सध्या 34,598 आहे
उपचाराधीन रुग्णांचे प्रमाण 0.08% आहे
रुग्ण बरे होण्याचा दर सध्या 98.74% आहे
गेल्या 24 तासात 3,481 रुग्ण बरे झाले, त्यामुळे बरे झालेल्यांची एकूण संख्या वाढून 4,40,36,152 वर पोहोचली
गेल्या 24 तासात 1,968 नवे रुग्ण आढळले
दैनंदिन पॉझिटिव्हिटी दर 
साप्ताहिक पॉझिटिव्हिटी दर 
आतापर्यंत एकूण 89.59 कोटी चाचण्या करण्यात आल्या, गेल्या 24 तासात 2,09,801 चाचण्या करण्यात आल्या.
अर्थ मंत्रालय
46वा नागरी लेखा दिवस उद्या 2 मार्च रोजी साजरा होणार
केंद्रीय अर्थसंकल्प 2022-23 मध्ये घोषणा करण्यात आलेल्या ई-बिल प्रोसेसिंग प्रणालीचा होणार प्रारंभ
नवी दिल्ली, 1 मार्च 2022
46वा नागरी लेखा दिवस उद्या 2 मार्च 2022 रोजी नवी दिल्ली येथे जनपथावरील डॉ. आंबेडकर आंतरराष्ट्रीय केंद्रात साजरा करण्यात येणार आहे. केंद्रीय अर्थ आणि कॉर्पोरेट व्यवहारमंत्री निर्मला सीतारामन या कार्यक्रमाला प्रमुख पाहुण्या म्हणून उपस्थित असतील. अर्थसचिव डॉ. टी. व्ही सोमनाथन आणि संस्थेच्या प्रमुख सोनाली सिंग आणि इतर मान्यवर या कार्यक्रमाला उपस्थित असतील.
व्यवसाय सुलभता आणि डिजिटल इंडिया व्यवस्थेचा एक भाग म्हणून इलेक्ट्रॉनिक बिल प्रक्रिया प्रणाली या सरकारच्या महत्त्वाच्या उपक्रमाचा प्रारंभ केंद्रीय अर्थमंत्री निर्मला सीतारामन यांच्या हस्ते करण्यात येईल. 2022-23च्या अर्थसंकल्पात घोषणा केल्यानुसार ई- बिल प्रणाली केंद्रीय मंत्रालये आणि विभागांमध्ये लागू करण्यात येईल. पारदर्शकता, कार्यक्षमता यात वाढ करण्यासाठी आणि ओळखरहित- कागदरहित प्रणालीसाठी हे पुढचे पाऊल आहे. आता पुरवठादार आणि कंत्राटदार त्यांचे दावे ऑनलाईन जमा करू शकतील आणि त्याबाबतची प्रक्रिया रियल टाईम म्हणजेच त्याच क्षणी पाहता येईल.
या एक दिवसाच्या कार्यक्रमात दोन तांत्रिक विषयावरील सत्रे आहेत. नीती आयोगाचे सीईओ अमिताभ कांत यांचे सार्वजनिक अर्थसाहाय्यविषयक सुधारणा या विषयावर प्रमुख भाषण होईल आणि प्रकल्प व्यवस्थापन आणि प्रकल्प खरेदी संदर्भात सामान्य मार्गदर्शक सूचना याबाबत अर्थमंत्रालयाच्या खरेदी धोरण विभागाचे सल्लागार संजय अग्रवाल यांच्याकडून सादरीकरण करण्यात येईल.
सीजीए संघटनेवरील एका लघुपटाद्वारे नागरी लेखा संघटनेकडून राबवल्या जात असलेल्या नागरिक केंद्रित उपक्रमांची माहिती दिली जाईल. विविध प्रकारच्या शुल्काचा भरणा करण्यासाठी, खरेदीसाठी सरकारकडून उपलब्ध करण्यात आलेले पेमेंट पर्याय, अलीकडेच केलेल्या सुधारणा आणि पीएफएमएस चा विकास आणि व्यवस्थापन यामध्ये अत्याधुनिक तंत्रज्ञानाचा वापर यावरही यात भर असेल.
पीएमएमएस हा एक एकीकृत आयटी प्लॅटफॉर्म असून त्याच्या माध्यमातून डीबीटीसह, नॉन टॅक्स रिसिट आणि आणि लेखाविषयक कामे केली जातात.
या प्रणालीच्या भक्कमपणामुळे भारतीय नागरी लेखा संघटना कोविड-19 च्या काळातही सरकारी व्यवहार सुरळीत ठेवण्यामध्ये महत्त्वाची भूमिका बजावू शकली. अत्यावश्यक वैद्यकीय सेवा, कायदा आणि सुव्यवस्था शाश्वत राखण्यासाठी आणि अर्थव्यवस्था स्थिर ठेवण्यासाठी आणि तिची वृद्धी करण्यासाठी पेमेंट आणि रिसीटचे कार्य सुलभतेने सुरू राहणे गरजेचे आहे.
या कार्यक्रमाचे दूरदर्शन आणि एनआयवरून आणि एनआयसीच्या  या वेबकास्ट प्लॅटफॉर्मवरून थेट प्रसारण होईल.N.Chitale/S.Patil/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 165
आयुष मंत्रालय
शांघाय सहकार्य संघटनेच्या पहिल्या आंतरराष्ट्रीय परिषदेचे आणि पारंपरिक औषध प्रदर्शनाचे आयुष मंत्री सर्बानंद सोनोवाल यांच्या हस्ते उद्घाटन
नवी दिल्ली, 2 मार्च 2023
केंद्रीय आयुष आणि बंदरे, जहाजबांधणी आणि जलमार्ग मंत्री, सर्बानंद सोनोवाल यांनी आज गुवाहाटी येथे शांघाय सहकार्य संघटने  अंतर्गत पारंपरिक औषधांवरील पहिल्या बी2बी जागतिक परिषदेचे आणि प्रदर्शनाचे उद्घाटन केले. 17 एससीओ  देशांमधील 150 हून अधिक प्रतिनिधी आणि हितधारक उद्घाटन कार्यक्रमाला उपस्थित होते. याच प्रांगणात पारंपरिक औषधांवरील चार दिवसीय प्रदर्शनाचे उद्घाटनही आज सोनोवाल यांच्या हस्ते झाले.
आपल्या उद्घाटनपर भाषणात केंद्रीय मंत्री म्हणाले, “लोकांना आरोग्यसेवा देण्यासाठी तसेच सार्वत्रिक आरोग्य सेवा उपलब्ध करून देण्याचे उद्दिष्ट साध्य करण्यासाठी भारताने आयुर्वेद आणि इतर पारंपरिक औषध पद्धतींद्वारे उपलब्ध नैसर्गिक संसाधनांचा सर्वोत्तम वापर केला आहे. जागतिक आरोग्य संघटनेचे पारंपरिक औषधांचे जागतिक केंद्र  जामनगर येथे भारताच्या समर्थनाने स्थापन करण्यात आले असून, पारंपरिक औषधांचे शिक्षण आणि पद्धती बळकट करण्यासाठी सदस्य देशांना आपापल्या देशांमध्ये सक्षम पावले उचलण्यास मदत होईल.”
उद्घाटन समारंभाला केंद्रीय आयुष आणि महिला व बालविकास राज्यमंत्री डॉ. महेंद्रभाई मुंजपारा; म्यानमार सरकारचे केंद्रीय आरोग्य मंत्री डॉ थेट खाइंग विन; मालदीवच्या उप आरोग्य मंत्री, सफिया मोहम्मद सईद आणि आयुष मंत्रालयाचे सचिव, वैद्य राजेश कोटेचा आणि अन्य मान्यवर उपस्थित होते.
आपल्या भाषणात, केंद्रीय आयुष आणि महिला आणि बाल विकास राज्यमंत्री, डॉ. महेंद्रभाई मुंजपारा म्हणाले, “भारत शिक्षणाच्या गुणवत्तेची हमी आणि आयुर्वेद, योग, युनानी, सिद्ध, सोवा-रिग्पा आणि होमिओपॅथी  उपचारांवर भरपूर भर देतो.
म्यानमारचे आरोग्य मंत्री डॉ. थेट खाइंग विन म्हणाले, “म्यानमारमध्ये पारंपरिक औषधांना एक अमूल्य राष्ट्रीय वारसा मानण्यात आले आहे, आपल्या संस्कृतीत त्याची महत्त्वपूर्ण भूमिका आहे. पारंपरिक औषधांच्या वाढत्या मागणीमुळे आम्ही पारंपरिक औषध विकासाच्या प्रत्येक पैलूचे समर्थन करत आहोत.”
पारंपरिक औषधे लाखो लोकांसाठी, विशेषत: विकसनशील देशांमधील ग्रामीण भागांसाठी उत्पन्नाचा मुख्य स्त्रोत कसा होता याबद्दल मालदीवच्या उप-आरोग्य मंत्री सफिया मोहम्मद सईद यांनी माहिती दिली. सर्वोत्तम पद्धतींच्या गरजेवर त्यांनी भर दिला कारण सध्या आपल्याकडे उद्योगाला मदत करण्यासाठी कायदेशीर चौकट आणि मार्गदर्शक तत्त्वे नाहीत.
भारतासह 17 देशांतील 150 हून अधिक प्रतिनिधी या कार्यक्रमात सहभागी होत आहेत, ज्यात आरोग्य मंत्री, अधिकृत प्रतिनिधी आणि एससीओ आणि भागीदार देशांतील परदेशी खरेदीदार यांसारख्या उच्चस्तरीय प्रतिनिधींचा समावेश आहे. एकूण 75 विदेशी अधिकारी आणि 13 देशांतील व्यावसायिक प्रतिनिधी प्रत्यक्ष सहभागी होत आहेत. चीन, उझबेकिस्तान, किरगिझस्तान, कझाकिस्तानचे अधिकृत प्रतिनिधी आभासी माध्यमातून सहभागी झाले.
S.Bedekar/V.Joshi/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 106